At tenåringsjenter bruker dop for å gå ned i vekt, var noe av det leder i Helse- og overdoseteamet i Trondheim , Jan Erik Skjølås, kunne opplyse om under mandagens foredrag på Frøya kino.

- Det er kjedelig, vet du, hvis du ender opp på Østmarka rundt påsketider, og tror du er en appelsin. Så går du rundt og spør om folk er glad i appelsin. Og når de sier ja, så blir du livredd for at de skal begynne å skrelle deg, og at du dør, sier Jan Erik Skjølås, feltsykepleier og leder i helse- og overdoseteamet i Trondheim, til stor latter fra en omtrent fullsatt kinosal på Frøya.

Han er i gang med å fortelle om cannabis-psykose, og sparer ikke på kruttet.

- Dersom du tror du er en fugl, og begynner å klatre opp i trær og prøver å fly, så kan det også få ganske uheldige følger, ikke sant? Et av de store problemene med hasj er at folk som er disponibel for psykose, blir psykotiske. Og det kan man jo ikke vite før man prøver det. Så bare ikke gjør det, sier Skjølås.









Timene fløy avgårde

Mandag kveld var medlemmer fra Fagforbundet Frøya samlet for å få med seg foredraget med overdoseteam-lederen fra Toten. Og de som trodde at dette skulle bli et tørt og informativt fremlegg om ulike narkotiske stoffer tok grundig feil. De to timene i kinosalen fløy av gårde, mens Skjølås forklarte både hvordan rusavhengige fungerer, hvordan de får tak i narkotika, hvordan rusen fungerer, og om de mange, mange bivirkningene.

- Som jeg sier til gutta: Se for deg at du har sjekka opp den fineste dama på festen den første halvtimen etter en joint, når du er oppegående og tøff, og når du er klar for å ha sex med henne så sovner du. Du blir trøtt etter en halvtimes tid, vet du. Det er ikke noe særlig bra med hasj altså. I tillegg så forsvinner korttidshukommelsen, og alt går tregere. Se for deg en trønder på hasj da. Da går det tregt det, terger Skjølås.

Han forklarte at hasjrøyking gir økt risiko for depresjon og angst, samt problemer med læring og skolegang. Ved gjentatt bruk av hasj forekommer også søvnproblemer og sløvhet, og i tillegg kommer den fysiske skaden på lungene som røykingen fører med seg.

- Men hva med alle som sier at hasj ikke er mer skadelig enn alkohol?

-Til det vil jeg si at alkohol er ren gift. Så det er overhodet ikke bra for deg på noen som helst måte. Hvis alkohol hadde blitt introdusert for Norge i dag, så hadde det aldri blitt lovlig, sier Skjølås.









Artikkelen fortsetter under bildet:

Jan Erik opplyste, skremte, og underholdte i et og samme foredrag i kinosalen i Frøya kultur- og kompetansesenter.





- Rusen har aldri vært verre

Selv om det ble mye latter underveis, lærte nok de fremmøtte mye om en litt ukjent verden for de fleste. Skjølås tok for spesielt for seg cannabis, amfetamin (populært kalt speed), og heroin, som er de mest vanlige typene narkotika i Norge.

- Rusen har aldri vært verre enn den er i dag. Og de blandingene som finnes rundt omkring, du aner virkelig ikke hva du får i deg. Det er et stort problem. Folk vil tjene penger, og dopet er langt ifra rent. Det er veldig skummelt, sier han.

- Og jeg mener at ungdomsundersøkelser som viser at tallene går ned bare er tull. Jeg tror ikke ungdommene svarer ærlig. Jeg tror de er redd for at det kan spores opp på nettet, og derfor ikke tørr. En vanlig bivirkning av amfetamin er paranoia, så det er nok mange som tror at folk kan være ute etter å ta dem, sier feltsykepleieren.





- Du blir kvisete og tannlaus

«Macca» som er et vanlig navn for amfetamin er det som er mest vanlig i Trøndelag. (I de andre storbyene er det heroin som er størst). Og noe av det mest skremmende som kom frem var at unge jenter bruker det for å holde seg slanke.

- De holder seg unna alkohol fordi det er mye kalorier i det, og så snuser de og bruker amfetamin for å gå ned i vekt. Og ja, du blir slank av det, du blir helt skrapa faktisk, for du mister matlysten. Men du blir også kvisete og tannlaus, sier Skjølås.

Bivirkningene er kjent for å være uro, rastløshet, nervøsitet og søvnproblemer, økt blodtrykk og hjerterytmeforstyrrelser, aggressivitet / voldelig atferd, og paranoia. Skjølås fortalte også om ekstreme bivirkninger som at man skjærer så mye tenner at de til slutt forsvinner. Og så stjeler de mye.

- Går du på amfetamin så tror du med en gang du er verdensmester. Det er mange som bruker det for å prestere godt, eller for å få økt selvtillit, bli mer utadvendt. Og det blir du, men du prater bare vrøvl. Flere bruker det i eksamenstiden, for å komme seg gjennom pensum. Men det er bare idioti, for selv om du lett kommer deg gjennom sidene, så får du ikke med deg det du har lest, sier han.









Artikkelen fortsetter under bildet:

Leder i Fagforbundet Frøya, Ann Katrin Silset, var veldig glad for at Jan Erik Skjølås kunne komme til Frøya.

- Vi må være tidligere ute i skolene

Skjølås ga foreldrene i salen tips om små ledetråder de kan se etter hjemme hos ungdommene sine, eller hjemme hos en jevnaldrende som de mener kan ha et problem.

- Vi snakker mye om barn og ungdom, og jeg mener at det er veldig viktig at vi setter inn tidlig ressurser der. «Tidlig innsats» er kjempeviktig. Jeg mener vi må være tidlig ute med å lære barna våre om farene ved rus, og med å ha seksualundervisning. På ungdomsskolen er det nesten for sent. Jeg mener vi må begynne i 7.klasse, sier Skjølås.

Han snakket også om at mange «suksessfulle» folk i alle bransjer driver med narkotika i helgene, og at det er mye mer av det enn det man er klar over.

- Men dette er ikke kun et «ungdomsproblem» altså. Jeg vet om ei på 57 år som satte sin første sprøyte for noen år siden. Så det er ikke bare de unge som er «dumme», og tror at dop er noe som ikke er så farlig. Ett år etter måtte hun selge unna leiligheten, kunsten, og alt hun hadde jobbet for, og bo hos «venner». Det kan gå fort, og det kan skje med hvem som helst. Derfor er det viktig å være klar over farene, sier han.





Frøya er svært lik Trondheim

Overdoseteam-lederen har god kjennskap til dopmiljøet i hele Trøndelag, og kunne opplyse frøyværingene om at Frøya er svært likt Trondheim.

- Det er både hasj, amfetamin og heroin i omløp her ute. Det er dessverre sånn at det prosentvis er flere som driver med dop på bygda enn i byene. På Frøya har man også fått den utfordringen at man har blitt et svært internasjonalt samfunn, og et samfunn der trailerne går inn og ut av kommunen hele tiden. Det gjør nok at det er mange stoffer som er lett å frakte inn. Slik er det bare, sier han.

Det var flere som lurte på om han kunne si noe om rusmiljøet her ute, men Skjølås holdt tett på informasjonen. Det er han nødt til for at folk skal kunne komme til han, og stole på han.

- I «Helse- og overdoseteamet» er tillit veldig viktig. Vår jobb er å være der de rusavhengige er, og gi dem akutt hjelp. Vi er et lavterskeltilbud som jobber for å hjelpe flest mulig, og i Trondheim har det vært en stor suksess, sier Skjølås.



